การเคหะแห่งชาติ คลอด 4 มาตรการ ช่วยลูกค้าที่ได้รับผลกระทบจากโควิด
นางพัชรี อาระยะกุล รองปลัดกระทรวงการพัฒนาสังคมและความมั่นคงของมนุษย์ (พม.) ในฐานะโฆษก พม. เปิดเผยว่า จากการที่ พม.ได้ดำเนินโครงการ พม. เราไม่ทิ้งกัน ภายใต้แนวคิด สำรวจให้พบ จบที่ชุมชน เพื่อเร่งช่วยเหลือกลุ่มเป้าหมายตั้งแต่เด็ก เยาวชน สตรี ผู้สูงอายุคนพิการ ผู้ด้อยโอกาส และผู้มีรายได้น้อย ที่ประสบปัญหาด้านเศรษฐกิจและสังคม จากสถานการณ์การแพร่ระบาดของโรคติดเชื้อไวรัสโควิด-19 ในชุมชนที่อยู่ในความดูแลของการเคหะแห่งชาติ (กคช.) และสถาบันพัฒนาองค์กรชุมชน (องค์การมหาชน) หรือ พอช. จำนวน 286 ชุมชน ในพื้นที่ กทม. ขณะนี้อยู่ระหว่างขั้นตอนการรวบรวมข้อมูล เพื่อวางแผนช่วยเหลือ ด้วยการจัดระดับความเข้มแข็งของชุมชน เป็น 3 ระดับ คือ A B C มีการกำหนดแผน Kick Off การลงพื้นที่ช่วยเหลือชุมชนแรกในวันที่ 19 เม.ย.ที่ชุมชนรุ้งมณี เขตวังทองหลาง กทม. ในความดูแลของ พอช. และวันที่ 20 เม.ย.ดำเนินโครงการ ที่ชุมชนบ้านเอื้ออาทรสายไหม และเคหะชุมชนพรพระร่วงประสิทธิ เขตสายไหม ในความดูแลของ กคช.ด้านนายธัชพล กาญจนกูล ผู้ว่าการการเคหะแห่งชาติ กล่าวว่า กคช.ออก 4 มาตรการเยียวยาช่วยเหลือแบ่งเบาภาระค่าใช้จ่ายต่างๆให้กับกลุ่มลูกค้าที่ได้รับผลกระทบจากวิกฤติโควิด-19 เป็นระยะเวลา 3 เดือน เริ่มตั้งแต่วันที่ 1 เม.ย.-30 มิ.ย.2563 โดยให้ลูกค้าและผู้ประกอบอาชีพในชุมชนลงทะเบียน ผ่าน Line : @nha.thailand หรือเว็บไซต์ http://www.covid.nha.co.thเพื่อรับสิทธิตั้งแต่วันที่ 15 เม.ย.-15 พ.ค. 2563 ประกอบด้วย1.พักชำระหนี้ค่าเช่าซื้อ 3 เดือน ทั้งเงินต้นและดอกเบี้ยสำหรับลูกค้าสัญญาเช่าซื้ออาคาร อาคารพร้อมที่ดิน ที่ดินแปลงโล่ง โดยสัญญาเช่าซื้อจะถูกขยายเวลาออกไป 3 เดือน2.พักชำระเงินมัดจำเงินจอง 3 เดือน สำหรับลูกค้าสัญญาจะซื้อจะขาย/สัญญาจอง โดยขยายเวลาออกไปอีก 3 เดือน3.ปลอดค่าเช่า 3 เดือน สำหรับลูกค้าสัญญาเช่าอาคาร อาคารพร้อมที่ดิน ที่ดิน แผงตลาดร้านค้ารายย่อยที่ทำสัญญาโดยตรงกับ กคช. และผู้เช่ารายย่อยที่ทำสัญญาเช่ากับผู้เช่าเหมาอาคารและ 4.ลดค่าเช่า 50% เป็นเวลา 3 เดือน ให้กับผู้เช่าร้านค้ารายย่อยในพื้นที่พลาซ่า หรือแผงตลาดที่ได้ทำสัญญาเช่ากับผู้เช่าเหมาบริหารพื้นที่กับ กคช.โดยกำหนดให้ผู้เช่ารายใหญ่ต้องลดค่าเช่าให้ผู้เช่ารายย่อยไม่น้อยกว่าที่ กคช.กำหนด โดยลูกค้าที่ได้รับความช่วยเหลือต้องเป็นผู้ได้รับผลกระทบจากสถานการณ์แพร่ระบาดของโรคโควิด-19 ทั้งทางตรงและทางอ้อม และไม่เป็นข้าราชการ พนักงานราชการ รวมพนักงานและลูกจ้างรัฐวิสาหกิจ พนักงานหรือลูกจ้างของรัฐหรือผู้รับบำนาญจากราชการ.
กคช.ออก 4 มาตรการเยียวยาช่วยเหลือแบ่งเบาภาระค่าใช้จ่ายต่างๆให้กับกลุ่มลูกค้าที่ได้รับผลกระทบจากวิกฤติโควิด-19 เป็นระยะเวลา 3 เดือน
กคช.,การเคหะแห่งชาติ,พักชำระหนี้,ลดค่าเช่า,ปลอดค่าเช่า,โควิด-19,ข่าววันนี้